首夏端居
作者：李復
朝代：宋

paragraphs: 美木交柔柯，薿薿衆葉光。
餘春歸未盡，葉間有遺芳。
空庭午陰寂，黄鳥轉新吭。
微風從何來，穆然和且凉。
虛堂面清池，文簟舒藜床。
憩偃神意適，形骸亦相忘。
蕭然無雜塵，始覺日稍長。
寒暑迭往返，物生安有常。
百年只瞬息，忍使生理傷。
起坐理素琴，曲罷取酒嘗。
既飲復又酌，仰看閑雲翔。
得爲太古民，優游見羲皇。